Statistieke Suid-Afrika (SSA) het verlede week sy jongste verslag – oor 2019 – oor plaaslike toerisme in Suid-Afrika uitgereik.
Inkopies was die hoofrede waarom besoekers in provinsies soos die Noord-Kaap, die Oos-Kaap, Limpopo en KwaZulu-Natal gereis het. Provinsies soos Gauteng, die Vrystaat, die Wes-Kaap en Mpumalanga het hoofsaaklik besoeke vir vriende en familielede getrek. Die provinsie waarvoor daguitstappies vir ontspanning die belangrikste rede vir reis was, was die Wes-Kaap, gevolg deur Noordwes, Gauteng en KwaZulu-Natal.
Die gewildste maand vir daguitstappies was Desember en die gewildste maand vir oornagreise was April.
Uit die vyf besigste maande vir verblyf in die toerismebedryf was 60% in Maart, April en Junie – maande waarin die staat van inperking vanjaar oornagverblyf verbied het.